                De Sfântul Andrei, la Castelul Bran, se organizează ”Petrecerea tuturor strigoilor”!

Castelul Bran își va surprinde vizitatorii în zilele de final ale lunii noiembrie, când va organiza ”Petrecerea tuturor strigoilor”, pornind de la tradițiile populare legate de Noaptea Sfântului Andrei. Începând cu data de 29 noiembrie și până pe 2 decembrie 2018, tărâmul pe care Castelul Bran își duce cele 641 de bătrâneți, va deveni unul plin de magie, unde doar protecția usturoiului ne apără de strigoii care încercă, la răscrucea dintre toamnă și iarnă, să fure sufletele oamenilor.

De aceea, Restaurantul Casa de ceai a pregătit un meniu special, unde ingredientul vedetă este usturoiul. Într-o simfonie de arome și combinații, acesta poate fi regăsit inclusiv în cana cu ceai, sau în tradiționala colivă. Pofticioșii pot savura și supa cremă de dovleac cu curry, un pic picantă, dar și plăcinta cu fructe de toamnă și aromă de anason. Cățelul de usturoi prăjit va păzi cu strășnicie farfuria în care pulpa de rață va fi servită cu linte neagră și piure de sfeclă roșie, iuțită cu hrean!

Festinul culinar, care va fi stropit cu băuturi asortate momentului, va fi cu atât mai plăcut cu cât fiecare vizitator al Castelului Bran care poartă numele Sfântului Andrei, va avea accesul gratuit în data de 30 noiembrie 2018. Nu trebuie decât să dovedească acest lucru, la intrare, cu un document de identitate.

Surprizele vor fi multe, căci peste Castelul Bran va coborî noaptea în care cerurile se deschid, lupii vorbesc, se fac ritualuri de protecție, iar fetele sau femeile singure își visează ursitul. Noaptea Sfântului Andrei sau Noaptea Strigoilor este o noapte de spaimă, deoarece se crede că spiritele morților ies din morminte şi, împreună cu strigoii vii, se iau la bătaie pe la hotare sau pe la răspântii de drumuri şi prin alte locuri necurate.

Au loc dueluri sângeroase cu coasele furate din gospodăriile oamenilor, lupte ce se prelungesc până la cântatul cocoșilor. Când se ivesc zorile, spațiul se purifică, duhurile morților se întorc în morminte, iar sufletele strigoilor vii revin în trupurile părăsite. Pentru a se proteja de atacul strigoilor și al moroilor (morții vii) care vor să le fure sufletul, oamenii folosesc usturoiul. Toată noaptea se ”păzește usturoiul”, plantă cu virtuți apotropaice. Se fac cruci pe la ferestre cu usturoi, se ung coarnele vitelor și se mănâncă usturoi, de mirosul căruia fug spiritele rele.